Lørdag formiddag udbrød der brand i en lejlighed på Sallingsundvej i Aalborg Øst. Det er ejeren, der selv anmelder branden, som er opstået i soveværelset. Han får reddet sig selv og sin hund ud. Lørdag eftermiddag anholder Nordjyllands Politi mandens ekskæreste, som de mistænker for at stå bag branden. Kvinden er løsladt igen, men politiet opretholder sigtelsen for brandstiftelse. - Det er jo faktisk en alvorlig sag, for ilden kunne jo have bredt sig til de omkringliggende lejligheder, siger vagtchef ved Nordjyllands Politi Bruno Brix, der oplyser, at manden der boede i lejligheden er blevet genhuset.

Referat:
Nordjyllands Politi mistænker en kvinde for at stå bag en brand i en lejlighed på Sallingsundvej i Aalborg Øst.